3
Apue Kristusure xousuna paiya nu apu kutu asinakuni kutu
1 Xatai xura+, ye mua kuna xuweiyepure ipaki kunawopurexine, tini Kokaipaureni kutu nimaririwa. Ye mua kuna tini xosa xiyeri xayawopure ouyexixe. Xuwe. Pa amure, nue tini tianitikepinaxi nanune.
2 Apimie mamumamu sie saina xoxi tirouneri xosa sosopa epixakuai+. Paiya pa apimie nanuneri Israili nikau kapiarei siko xokupa sikau mupusiki xoxixoxiwopuxi kakineri. 3 Siko+ kireni Xoiteupo Israili kinini kutu purinuku mupusiki kesewopi kapiani kutu tainuku. Kakinuku Xoiteupo Youyapu sokisokirei sini Xoiteure muris tinuku Yesusu Kristusupo wenumu xourorirounuku. Sini sipa, apimie mupunikire sapi kaketeneai paiya, nini xayakaxayaka tianikepuwatixe. 4 Iyesa+. Mupusikipo sapie sini tianisikepina itou xatia, iko paiya ye atineni kutu puropine. Apimie mupunikiropu kapia xosaniki moati nimaririwoneai paiya yei xiri emeserinikine. 5 Anikae+ ye iyaiyerati, 8-teu asau xosa mari takeriyeneai. Ye Israilipo apu. Ye Pensaminipo apu kini. Ye yeu xauwa anika sieni, Ipru kuna kunauroune. Ye Parisi nikau kapiarei tuxotapa atineni kutu tairoune. 6 Ye+ Xoiteupo saina tepure xiri sokisokine, pa xati yei ekime Yesusure xonikisuwoteneai xuiapu xosa xoxi kapia kakiyai. Apimie tuxotapapu kunaure nanuworineri yeu kapia uteineria, ye xu xuwe. 7 Ye+ kunauweitiai, ye mua mupusikipo kapia kapiapu ime taineia, yei kireu apimi xiri emeserinikepine. Pana ye mua xokupa sapi xekeutia aipu sapi sie xati, ye Kristusupo ime taine. 8 Ye+ mua Yuta nikau kapia kirenire kunauixe. Xuwe. Ye Kristusu Yesusu sipa, nu yeu Kokaipa xati, ye pa sapi kireni xekeuia xiri asinakuni kutuna, mua ouropu xokupa asinaku sapi paiya aipu inaina sie. Ye Kristusu kireni taiwopure ye xokupa kireu sapi wetine, Kristusu soki tineia 9 nu+ xeika lixepine. Ye tuxotapa taiwopure ikoini kakitiai kapiae apu kutu asinaku sayepinexi nanuixe. Xuwe. Ye xetau imerei apu kutu asinaku sayepurexine, paiya Kristusu xosa xoisuwopine ime. Sini Kristusure xosikisukiri Xoiteu nukoini wenisikina kutu asinaku xuiapu xirouna. 10 Ye+ Kristusu sipawopureni kutuxine. Kristusue kopa upuropu saroyaina, nu kokaipa sokisoki tuku xati, pa nupo sokisoki ye xiri sipawopurexine. Ye tatau xemeropi kapiaure nu xeika lixepurexine. Kakine nue xumuna nanunanu tipuroyai sie ye panumu nanunanu sie tipuropurexine, 11 pa xati+ ye rania kopa upuropu xiyeri saropinexi nanune.
Polue atu xosa sokisoki keikei xourouna
12 Ye+ Kristusupo pa kapia tieine, ye apu asinakuni kutu sainexi nanuixe. Xuwe. Pana Kristusu Yesusue soki tiyeyai sie, sipesi yei pa kapia soki tepi saina tine. 13 Xatai xura+, ye nanutiaiya ye pa kapia xemu titixe. Pana ye kire nanunanu tuku kireni, paiya ekimepu xokupa kapia wetinei, pa sapi sewai putawopina tepure sokisoki saina tepine. 14 Ye+ atu xosa putaunei asinaku misepi tepineure sokisoki keikei xouroune. Pa asinaku misepi paiya muanumu. Kristusupo saina xosa, ye xouro xounei Xoiteu nuko xeika xiri ati misepineure yaiyetai.
15 Sinipo nanunanue+ asinaku sipa tuku apimi nikau nanunanu sie xatia, paina sini xokupae ye mua uteitiai sie nanunanu taiwopu. Tini xetau nanunanu tuku xatia, paina Xoiteue pa tinipo nanunanu kutuworepina. 16 Pana+ sini pa asinaku kapia tieikiriaia, sini sokisokini kutu tepu.
17 Xatai xura+, tini xokupae yeu kapiani kutu taiwa. Kakinari pa apimie sinipo kapia tairouneri atinari xekenika. 18 Pana+ xousua tuku, xokupa apimie Kristusupo na nikitotopu xiwai purineri. Xokupa yause ninipo kapia paire katikitiai xati, ximine ye xiyeri katikiti, ekirei morepi waxi kiririna. 19 Nikou+ mupunikie xonikiewotai kapiani tairouneri xati, pa xonikiewoteneai kapiae ninipo xoiteu sie purina. Ninie sipesi ouropu sapire kireni nanunanurouneri xati, xoxixoxi kapia maya tuku kakepure nimaririrouneri. Pa apimia nini xepi xosa xuwexepineri. 20 Pana+ siko paiya, sini mena xouropu xuiapu purinuku. Sini Kokaipa Yesusu Kristusue mena xouro wetina xiyeri kou tisikepinaure yakunuku. 21 Nukou sokisokireini+, Kristusue kakati xokupa sapi nu irue puratia, pa sokisoki kirenie pa xu sikirouna mupusiki pirixepina, kakatia sinipo mupusiki paiya nukou mupokemu sieni xiri xoseini kutu xoseixepina.
+ 3:1 2 Ko 13.11;Pl 2.18; 4.4 + 3:2 Siri 22.16; 22.20;Ro 2.28;2 Ko 11.13;Ka 5.2; 5.15;XKY 22.15 + 3:3 Ro 2.29 + 3:4 2 Ko 11.18; 11.21-29 + 3:5 Lu 1.59;YT 23.6; 26.5;Ro 11.1;2 Ko 11.22 + 3:6 YT 8.3; 22.4; 26.9-11 + 3:7 Mt 13.44-46 + 3:8 Yer 9.23-24;1 Ko 2.2;Kl 2.2 + 3:9 Ro 3.21-22; 9.30; 10.3-6;Ka 2.16 + 3:10 Ro 6.3-5; 8.17;2 Ko 4.10-11;Ka 6.17;2 Ti 2.11-12;1 Pi 4.13 + 3:11 Lu 14.14;YT 4.2;1 Ts 4.16;XKY 20.5-6 + 3:12 YT 9.5-6;1 Ti 6.12; 6.19;Ip 12.23 + 3:13 1 Ko 9.24-26;2 Ko 5.16;Ip 6.1 + 3:14 1 Ko 9.24;2 Ti 4.7-8;Ip 3.1; 12.1 + 3:15 1 Ko 2.6; 14.20;Ka 5.10 + 3:16 Ro 12.16; 15.5;Ka 6.16 + 3:17 1 Ko 4.16; 11.1;Pl 4.9;1 Ts 1.6-7;1 Pi 5.3 + 3:18 1 Ko 1.23;Ka 1.7; 2.21; 6.12;Pl 1.15-16 + 3:19 Ro 8.5-6; 16.18;2 Ko 11.12; 11.15;2 Pi 2.1 + 3:20 Ep 2.6; 2.19;1 Ts 1.10 + 3:21 Ro 8.29;1 Ko 15.28; 15.43-53;Ep 1.19;Kl 3.4