Nini Tesalonaika ninipo asinaku kapia sokiteria ninipo ekinikoma sokisokixepina
4
4—5
Sini ayaka kapia kakepuxe
1 Yewapu xura+, tinie Xoiteupo nanunanu tainari texakuaire sinie tini xokupa kapia ataritikikiri, tinie pa kapia tairounuku. Pana muaia tinipo xotikikemu xiri sokisokinuku Kokaipa Yesusu wenumurei mua kapia pani kakakuaire tini katikepure xinuku.
2 Xokupa kuna Kokaipa Yesusupo wenumurei sinie tini tikikiriai tini sipa. 3 Xoiteupo xoukemu+ paiya muanumu. Tinipo ekitikiomani kutu xiri tuworinari muputiki xokumo saya. Kakinari xokupa ayaka kapia emeseruwa. 4 Tini+ kirenikirenie xotikiropu xoxixoxi kapiapu nanunanu kourouna atinari yakuwakuai, kakinari Xoiteue xouwewotai kapia xeika asinaku kapia xeika taiwakuai. 5 Pa+ xotikiropu xoxixoxi kapiapu nanunanue purutikati, xukumie Xoiteu sipawopu xuweue xoxixoxi ayaka kapia kakirouneri sie kakaku. 6 Tini+ kakixanari Yesusure xonikisurouneri xatatikimana xosa xu kakerinari, pa xoxi kapia kakinari ekinikiworaku. Muanumu kuna ekime sinie tini sokisoki katikinuku, muanumu kapia xokupa apimie kaketeneai paiya, Kokaipae nini xaro tinikepuwatixe, xikiriai. 7 Sini+ xoxi kapia kakepure Xoiteue yaisikepu xuwe. Xuweni kutu. Xoiteue sini xokumo kapia taiwopure yaisikina. 8 Pa xati+ apue mua kuna supo wana paiya nu apupo kuna kireni supo woratixe. Xuwe. Nu Xoiteupo kuna supo wana, nu nukou Supo Youya tini tikirouna Xoiteu.
Sini asinaku kapia kakikiri sokisoki xepina
9 Tinipo xotikikemu Xoiteupo xuiapu tinikepi kapiaure yei tini xosa kireu kuna xayawopixe, pa amure, pa kapiaure Xoiteue tini taitaitikietai. 10 Kakati+ Yesusure xonikisuwoteneai xuiapue Mesetonia propinsipo xokupa sanawayau puroteneai tinipo xotikikemu tinikirounuku. Pana yewapu xura, tinie pa kapia pani pani kakakuaire, tinipo xotikikemu sokisokiwopure xinuku. 11 Tini+ peuni misepi kapia sokisoki xinari takipo sainani ta. Sinie ekime tini katikikiniai sie tini takipo xuputikieni sokisoki saina tinari paiya, tini takieni sokisoki tumuwakuai. 12 Kakinaria+ tini kire sapi xuweitautikepuwatixe, kakaria Yesusure xonikisuwopu xuweuwoteneai xuiapue, tinipo kapiaure nimaririwopineri.
Kokaipae xiyeri kouna kununusikepina
13 Yewapu xura+, xumuweteneai xuimiapimi xosa amuwaurau putawopina paiya, tini atinari sipawakuaire xinuku. Yesusure xonikisuwopu xuweuwoteneai xuiapu kinie xumoteneai xuiapue xiri eiyoxirouneri. Kakineri Xoiteue kopa upuropu sainikerepina yause yakuworixe. Pa xati, sini ninie eiyoxenteneai sie kakepuxe. Sini Xoiteue kopa upuropu saisikeperina yause yakuwopu. 14 Yesusue+ xumuna xiyeri sarotaire sini xosikisunuku. Pa xati sini sipa,Yesusupo sokisokie Xoiteue Yesusure xonikisuwoteneai xuimiapimi xumuweteneai xiyeri sainikeratia ninie Yesusu xeika xiyeri kopineri.
15 Sinie+ Kokaipapu kuna tini xosa ipaki uteinuku. Kokaipae xiyeri kopina yause paiya, sini ekisikioma tuku xuiapue pani purikiria, xumuweteneai xuiapue purori sinixite akeri xowopuxe. Xuwe. 16 Xoiteue+ sokisoki kunawati, akereki xenikorokoroe uru yaxatia, Xoiteupo narie miriaxepina. Kakatia Kokaipae Xoiteupo xaixai wese wetina oro kopina. Kakatia Yesusure xonikisuneri xumuweteneai apimie akerineri saropineri. 17 Pa yause xosa+ sini pani ekisikioma purikiriai xuiapue mena xouro pa xuimi apimi xeika xounukua, siko xokupae Kokaipa tutumawopu. Kakinuku paiya sini Kokaipa xeika sipesi sipesi puropu. 18 Pa xati Xoiteupo kireu xuiapu nikau xonikikemu sokisokiwopure tinie mua kuna takitaki xotikikemu sokisokiwata xakuai.
+ 4:1 Pl 1.27;Kl 1.10; 2.6;1 Ts 2.12;2 Ts 3.6 + 4:3 1 Ko 6.15; 6.18;Ep 5.3; 5.17; 5.27;Kl 3.5;1 Ts 5.23;Ip 10.10;1 Pi 1.16 + 4:4 Ro 6.19;1 Ko 6.13-15; 6.18 + 4:5 Siri 79.6;Ka 4.8;Ep 2.12; 4.17-18;2 Ts 1.8 + 4:6 XS 19.11-13;Siri 94.1;1 Ko 6.8;2 Ts 1.8 + 4:7 1 Ko 1.2;2 Ts 2.13-14;Ip 12.14;1 Pi 1.14-16 + 4:8 Ese 36.27; 37.14;Lu 10.16;1 Ko 2.10;2 Ko 1.22;1 Yo 3.24 + 4:10 2 Ts 3.4 + 4:11 Ep 4.28;2 Ts 3.8; 3.12;1 Pi 4.15 + 4:12 Ro 13.13;2 Ko 8.21;Kl 4.5 + 4:13 Ep 2.12 + 4:14 Ro 14.9;1 Ko 15.3-4; 15.12-13; 15.18; 15.23 + 4:15 1 Ko 15.51-52 + 4:16 Mt 24.30-31;YT 1.11;1 Ko 15.23; 15.52;1 Ts 1.10;2 Ts 1.7 + 4:17 Yo 12.26;YT 1.9;XKY 11.12