Polue Kolosi xosa nakau xayawotai
Akereki Kuna
Kolosi paiya kire erewese nu propinsi Esia xosa purina. Nu erewese Epesesi tomuroni purinana xiri xetauro puratixe. Polu nukoini Yesusure xonikisuwoteneai nikau saina Kolosi erewese sarepu xuwewotai. Pana nu Epesesi puroyai yause xosa apimi xesanikati xouneri pa propinsipo kirereira masa xosa saina teneai. Kireu xesanikati Kolosi xowoneai.
Kolosi nikau xonikisu kireu apimie pororinikepurexeri, Polue kuna iyeserina, ninipo xonikisu sokisokiwopinerire nakau xesariniketai. Nue ipaki kunauna Kristusu nu xokupa sapipo tapa. Kristusu kirenie siko xiyeri tisikepina itouna kireu imerei sini tisikepuwatixe. Ninie xetauroni kutu yatasikeria sini Kristusu wetepu. Xoiteue Kristusu xosa xokupa sapi iyareyai xati Kristusupo saina xosa Xoiteue xokupa sapi xiyeri tepurexina. Kristusue sikoreira purati, sini oma xuiapu sainuku Kristusu nukou kapiani tainuku.
Polue mua nakau xayauna aimore apu tinikati, ninie Kolosi nakau tineri xowoneai. Xoka kireni paiya, nu Tikikusi. Xoka axiri apu paiya, nu Onesimusi, pa apue Pilemoni xosa nakau xayawoyai xati nure Polue xokupa kuna kunawoyai.
Kristusu nu xokupa sapi nikau tapuniki xati, Xoiteupo xokupa ekeoma xeika kapia xeika nu xosa koxineri
1
Kl 1.1—3.4
1 Ye+ Polu, ye Kristusu Yesusupo tianuwopi. Xoiteu nukoini ye xouweina Yesusupo tianuwopi tumuyeretai. Yeu xatai Timotino 2 sinie+ mua nakau tini Xoiteupo xuiapu Kolosi erewese purikiriai xosa xayaritikinuku, paiya tini xatasikimana ukusikimanae Kristusu xosa xotikisukiriai xosa. Sikou Emisiki Xoiteue tinire xousuaxati xouwetikatia tinipo xotikikemu yoroni purakuai.
Kolosi kinie Yesusure xiri xonikisuneri
3 Sini kunikuninua paiya+, sipesi tinire nanunanunua Xoiteu eiyaseurounua, nu sikou Kokaipa Yesusu Kristusupo Omo. 4-6 Sinie+ muanumu kuna tinire iyesikiria, asinaku kunapu suau kuna tini xosa koati tinie iyeserinuku, pa asinaku sapi Xoiteue tini akituworitikina mena xouro iyarati purotai tepure tini xotikisukiriai. Pa xati tinie Kristusu Yesusure xiri xotikisunuku Xoiteupo xokupa xuiapu xosa xotikikemu tinikirounuku. Xokupa wese wese ninie mua asinaku kuna uteiwopi saina teri, xokupa xuiapue xonikisuneri taineri, ninipo kapia asinaku xetai. Ximuximu akereki asau xosa Xoiteue xousuaxati xouwesiketai asinaku kuna tinie iyesinuku xiri sipawari, panumu kapiani tini xopu xosa yaraxetai. 7 Epaprasie+ mua asinaku kunapu kuna tini taitaitikati, tinie sipauweikiriai. Epaprasi nu Kristusupo asinaku saina apu. Nu sinipo saina emesiki xati, sinie nu xiri xosikieurounuku. Nue tini tianitikina Kristusupo saina atinani tirouna. 8 Xoiteupo xuiapu xiri xouwenikepi kapia Xoiteupo Supo Youyae tini tikeyaire nue sini kasietai.
Xoiteue Kolosi kini sokisoki nikepinaure Polue kunikuniwotai
9 Pa xati+ ximuximu akereki asau xosauni, tinipo asinaku kapiaure iyeserinua, Xoiteue tini xouwetiketai atinarini kutu sipawakuaire sipesi sinie kunikuninua Xoiteue tianitikepinaure kotourounua. Kakikiri Xoiteupo Supo Youyae asinaku asinaku sipa xeika nanunanu xeika tikatia paie tini xosa xiri xokopexepina. 10 Kakati+ tinie Kokaipapu xuiapuni kutu nikau kapiarei texaria, tinipo xokupa kapia xouwewopina. Kakatia tinie xokupa asinaku asinaku saina takuai. Kakinari Xoiteu sipaunaria, pa sipae pani sipesi kokaipa xepina. 11 Sinie+ ipaki kunikunirounua, nukou kokaipa sokisoki asinakuni xosa, Xoiteue tini xokupa sokisoki tikatia, tini sokisoki tumunari xokupa xu xemenaria, peuni purinari xu xuwexepineri yause yakuwakuai. Kakatia tinie nimaririeinari 12 Emisiki eiyasewakuai+. Nukoe tini akituworitikeyai asinaku asinaku sapi takuaire, nukoe kakati tini asinaku asinaku kapia taikiniai. Xoiteupo xokupa xuiapu nini nukou memeremu xosa puroteneai xeika pa asinaku asinaku sapi tini takuai. 13 Sini+ ukumupo sokisokipo iru xosa purikiri, nue xiyeri tisikina nukou Nonopu kini xosa iyaisikeretai, pa Nono paiya nukoe xiri xouweurouna. 14 Xoiteupo Nono nukoe+ sini xiyeri isayasikina sikou xokupa xunu weterisikeyai.
Polue Kristusupo kapia xeika saina xeikaure kunawotai
15 Sini+ Xoiteu xekopusie itou xuwe, pana Xoiteupo Nono nu Xoiteu nuko sieni. Nu Xoiteupo akereki Nono xati, Xoiteu nukoe xokupa sapi iyareyai xiri tapaxi purina. 16 Pa Nonopu xuporei+ Xoiteue xokupa sapi mena xouro xeika ouro xeika xosa iyareyai. Nue xokupa sapi xekopu xuweu xeika xekeurounuku sapi xeika iyareyai, paiya xetauxetau sokisoki xenikorokoro xeika sokisoki youya xeika xokupa sapi sokisoki tuku xeika iyareyai. Nukoe xokupa sapi nukouni iyareyai. 17 Mua xokupa sapi putawopu xuweu yauseni+, nu puroyai. Nue kakati xokupa sapi ati purineri xirini atineri saina tirouneri. 18 Nue+ tapaxina Yesusure xonikisuneri tairouneri xuiapu yakunikirouna xati, nini paiya nukou mupokemu. Nu paiya ninipo ekenikioma xotapa. Akerina kopa upuropu xiyeri saroyai apu nuko, pa xati nukoini xokupa sapi tapatapaxi puropina. 19 Xoiteue+ pa Nono xosa nukou xokupa ekeoma xeika kapia xeika puropinaure xina, pa xati Xoiteu nukoini nu xosa xiri xokopexina. 20 Kakina+ Xoiteue nu xeika xokupa sapi xeika xokumo iyarepurexetai, paiya ouropu sapi xeika mena xouropu sapi xeika rania kakepina. Pa xati Kristusu wetati na nikitoto xosa xumati, nupo yawi kusawati, pa kapiae Xoiteue sinipo xiwai kapia ororetai.
21 Tini ekime+ Xoiteu nutiemu puropu xuwe. Tinipo nanunanue, nu xiwaixiwainuku, xoxixoxi kapia tepi saina tikiriai. 22 Pana+ Kristusue na nikitoto xosa xumotai xati, pa kapiarei Xoiteue tini nu xeika xotiki tumaretai. Nukou ekero tini Xoiteupo xuiapu sieni purinari muputiki teteiwoki purinari xu xuweu purakuai xati, tini nuko xosa sotiki kopure nu kaketai. 23 Xoiteue+ sikou asinaku kunaure kasikekeyai sie tini tinipo xotikisu xosauni kutu puropi puropinari, atapu xai sie sokisoki tumuwaria kire sapie pa asinaku sokisoki kuna yaku purikiriaire tini purutikepuwatixe. Ye Polu ye mua asinaku kunapu saina apu saitiai xati, sinie mua ouro puroteneai xuiapu xosa kuna uteikiriai.
Polue Kolosi kini tianiketai
24 Ximine+ tini tianitikepure tatau xemeropi nimaririne. Ye Yesusure xonikisuwoteai xuiapu tianikepurexine. Nini nukou mupokemuni. Kristusue Yesusure xonikisuwoteneai xuiapu tianikepure tatau xemerotai paiya xuwe xatixe. Paina ikoe ikou mupi xosa xemetiai tatau paiya, Kristusupo tatau xousokuwopure ye kakitiai. 25 Xoiteu+ nukoini ye tumuyerati tini tianitikepure Yesusure xonikisuwoteneai nikau saina apu xitiai. Pa xati ye Xoiteupo xokupa kuna atinei uteiwopine saina tuku. 26 Ekime+ xokupa yause paiya mua kuna ximiaki purati, paire xokupa xuiapu kinie sipawopu xuwe. Pana muaia Xoiteupo xuiapu ekinikiro yarani putawotai. 27 Xoiteu+ nukou xouweni kakina, mua ximiaropu kuna sini nukou xuiapu atarisikatia, sini sipaunuku, mua kuna xiri asinaku xati paie xokupa xetau xuiapu kini tianikepina xepu. Mua ximiaropu kuna paiya muai. Kristusue tini xopu purinana, sotiki xowati nuko xeika purinari nukou asinaku asinaku sapi mena xouro purotai takuaire nu yakuwa. 28 Sini+ xokupa kireni kireni apu xosa Kristusupo asinaku kuna uteirounuku. Sinie asinaku nanunanu xeika sipa xeika tainuku taitainikinuku sokisoki kuna tinikirounuku, pa amure, ninie Kristusu sokisoki taiwopinerire xinukuna, nini kakineria Xoiteu xosa xowopineri. 29 Pa xati+ Kristusue xokupa kokaipa sokisoki ye sirouna xati, mua saina tepure ye xiri irereiroune.
+ 1:1 Ep 1.1 + 1:2 Ro 1.7 + 1:3 Ep 1.16;Pl 1.3 + 1:4-6 Mk 4.8; 16.15;Yo 15.16;Ep 1.15; 3.2;2 Ti 4.8;Pm 5;Ip 6.10;1 Pi 1.4; 5.12 + 1:7 Kl 4.12;Pm 23 + 1:9 Ro 12.2;1 Ko 1.5;Ep 1.8-9; 1.15-17; 5.10; 5.17;Pl 1.9 + 1:10 Yo 15.16;Ep 2.10; 4.1;Pl 1.27;1 Ts 4.1;Ip 13.21 + 1:11 Ep 1.19; 3.16; 4.2 + 1:12 Ep 1.11; 1.18 + 1:13 Lu 22.53;Ep 2.2;1 Ts 2.12;2 Pi 1.11 + 1:14 Ep 1.6-7 + 1:15 Yo 1.18;2 Ko 4.4;Ip 1.3 + 1:16 Yo 1.3; 1.10;Ro 8.38; 11.36;Ip 1.2; 2.10;1 Pi 3.22 + 1:17 Yo 1.1-3; 8.58; 17.5;1 Ko 8.6 + 1:18 YT 26.23;1 Ko 15.20; 15.23;Ep 1.10; 1.22-23;XKY 1.5 + 1:19 Yo 1.16; 3.34;Kl 2.9 + 1:20 Ro 5.1;2 Ko 5.18;Ep 1.7; 1.10; 2.13; 2.16;1 Yo 2.2 + 1:21 Ro 5.10;Ep 2.12; 4.18;Ta 1.15-16 + 1:22 Ep 2.14-16; 5.27;1 Ts 4.7;Ta 2.14 + 1:23 Mk 16.15;Ep 3.17;1 Ti 3.16;Ip 3.14 + 1:24 Ro 5.3;2 Ko 1.5-6;Ep 1.23; 3.13;Pl 3.10;2 Ti 1.8 + 1:25 Ep 3.2; 3.7-8 + 1:26 Ro 16.25-26;1 Ko 2.7;Ep 3.3-5; 3.9-10;2 Ti 1.10 + 1:27 Ro 9.23;2 Ko 2.14;Ep 1.18; 3.8;1 Ti 1.1 + 1:28 Ep 4.13; 5.27 + 1:29 YT 20.20; 20.27;Ep 3.7; 3.20;Pl 4.13