6
Xotikisukiriai xuiapu tini takitaki tianuwataxa
1 Xatai xura+, tini xopuropu kire apue xunu eretai sipaukiriai xatia, tini Xoiteupo Supo Youya taikiriai apimie, pa apu peuni tianunari nakenakewari nupo kapia kutuwopina. Pana taki rania atinari sosopa epixakuai. Panumu taki rania Satanie erurutikati xunu xosa uraki xowaku. 2 Tini+ kireu tianikinari ninipo xu xemeroa. Panumu kapiae tini Kristusupo tuni kutu tainuku. 3 Kire apue+ nanuna nu wenumu xeika xepinana pana, nu wenumu xuweuna paiya, pa apu nu nukoini nuko xoreuna. 4 Pana xokupa apue+ nikou saina asinakure xoxiraua atinerini kutu uteiwepineri. Apue panumu kakina paiya, nukoini kaketai kapiaure nimaririna nukou kapia xeika kire apupo kapia xeika uteiwopuwatixe, 5 pa amure+, xokupa apu kirenikirenie nikoini kaketeneaipo xu xemeropineri. 6 Apue+ Xoiteupo kuna uwotai paiya, nue nupo kireu asinkau sapi nukou xesepeu tuwopina. 7 Tini takieni xoreiyerinari Xoiteu eke tepinuku xinari nanuwaku+. Tini itouworakuai xana xuweni kutu. Ne amukau xoye waritiai paiya, panumu xoyeni kutu neu sainoro putawopina. 8 Kire apue+ nukou xipiki xoukemupo nanunanu taina paiya, pa xipiki xoukemupo kapia paie xoye xoxi yararatia xiri xoxixepina. Pana nu Xoiteupo Supo Youyapu kapia tainapa, Xoiteupo Supo Youyae paiye pa apu nu xoye asinaku sie yararatia ekeoma sipesisipesi asinaku puropina. 9 Pa xati+ sini asinaku kapia kakepure ouyexepuxe. Sini saina tepure ouyeouyexepu xuweunukua, xoye tepu yause xosa paiya sini asinaku xoyeni kutu tepu. 10 Pa xati+ amu yause sini kireu apimi xosa asinaku kapia kakepua, sini kakepuni kutu. Kakinuku kireu xuiapue Kokaipaure xonikisuwoteneai xosa sini xiri sokisokinuku nini xosa asinaku kapia kakepu.
Polue Kristusupo na nikitotoure nimaririxetai
11 Mua kuna masa paiya ye ikoini xayaritiai. Iko xupieni yeyekene kokaipa kokaipa xayautiai.+ 12 Iyesa+. Pa apimie tinipo muputiki ipisa kakatiwopure sokisokixeteneaie panumu kakineri, pa amure, kireu apimi ekinikiro kokaipa weniniki tuku xepure kakineri. Ninie ximikeri ipaki nanurouneri, “Panumu kireu Yuta apimie sipauneri sini Yesusu Kristusupo na nikitotoure xosikisunuku xineria panumu xoxi kapia kakisikepure xepineri,” xetai. 13 Yuta nikau kapia tieteneaia nini atineri tuxotapa tairouwori xana xuwe. Pana ninie tinipo muputiki ipisa katiwopure xineria, pa kapia tinipo muputiki xosa kakeneaire nini kokaipa weniniki tepineri. 14 Pana+ ye ikou wenimini xourorepinerire e kire apupo wenumu xourorepixe. Xuwe. Ye Kokaipa Yesusu Kristusupo wenumu kireni xourorepine. Nue na nikitoto xosa xumotai xati, paire kireni ye nimaririne. Kristusue na nikitoto xosa kaketai saina paie, mua ouropu kapia paiya yeu nanunanu xosa xuweirotai xati, ye ikoini na nikototo xosa xumuyeutiai xati ye ouropu kapia pani taiwopixe. 15 Ximine+ mupusiki ipisa katiwopi kapia paiya aipu sapi, pa xeika apue mupo ipisa katiwopu xuweu kapia rania aipu sapi. Xoiteue kakati sini oma xuiapu saikiriai, pa kapia kireni xiri asinaku sapi. 16 Xokupa xuiapue pa nanunanu tineri tairouneri paiya Xoiteue nini xouwenikina xoukuruwopina, kakinapa ninipo xonikikemu yororepina. Pa xuiapu kini paiya nini Xoiteupo Israilini kutu. 17 Ye+ kire apue xu pani siepi xiraxine. Xuwe. Apimie ouyeneai usi kuru yeu mupi xosa puroteneaie ye Yesusupo saina apuni xina atarina. 18 Xatai xura, sikou Kokaipa Yesusu Kristusupo xousua kapia xeika xouwesikepi kapia xeikae tini kireni kireni xosa puropina. Pa suau.
+ 6:1 Mt 18.15;1 Ko 2.15; 4.21; 7.5;2 Ti 2.25;Ip 12.13;Ye 5.19 + 6:2 Yo 13.14-15;Ro 15.1;1 Ts 5.14;1 Yo 4.21 + 6:3 Ro 12.3;1 Ko 8.2;2 Ko 3.5 + 6:4 1 Ko 11.28;2 Ko 13.5 + 6:5 Ro 2.6; 14.12;1 Ko 3.8 + 6:6 Ro 15.27;1 Ko 9.11; 9.14 + 6:7 Yop 13.9;Lu 16.25;Ro 2.6;1 Ko 6.9 + 6:8 Os 8.7; 10.12;Yo 3.6; 6.63;Ro 8.13;Ye 3.18 + 6:9 1 Ko 15.58;2 Ts 3.13;Ip 3.6; 3.14;XKY 2.10 + 6:10 Ep 2.19;1 Ts 5.15;1 Ti 6.18;Ip 3.6 + 6:11 1 Ko 16.21 + 6:12 Ka 2.3; 2.14; 5.11;Pl 3.18 + 6:14 Ro 2.29; 6.6;1 Ko 1.31; 2.2;Pl 3.3; 3.7-8 + 6:15 2 Ko 5.17;Ka 5.6;Kl 3.11 + 6:17 2 Ko 1.5; 4.10; 11.23;Ka 5.11;Kl 1.24