6
Polue nono xeika eminikimana aninikimana xeikaure kunawotai
1 Tini+ nonomi, Xoiteue xouweiwotai kapia tinie emitikimana xeika anitikimana xeika nikau kunani kutu taiwa. Tini panumu kapia kakinaria, tini asinaku kapia kakinuku. 2 Xoiteupo nakaue+ ipaki kunauna, +“Ne eminianinipo kuna tainau nini irue puro,” xetai. Mua tuxotapa paiya akereki tuxotapa sokisoki kuna xeika purina, 3 paiya sokisoki kunae ipaki kunauna, “Ne panumu kakinaua, xokupa saina sie kakitiai asinaku xatia, ne mua ouro xuwau yause purowai,” xetai.
4 Tini+ eminikimana, tini kakixanari niretikimana nikau nanunanu xoxixoxiwaku. Panumu nini kisamairanikexete. Xuwe. Tini Kokaipa ekero asinaku kapia kakinari, tinipo nono atinari kutunikinari Xoiteupo kuna xosa taitainika.
Polue saina apu xeika tumu xeikaure kunawotai
5 Tini+ aipu saina xuimiapimi, tinie+ tinipo saina yayaku kokaipaure nanunari ninipo kuna taiwa. Tini kakixanari xoreire pa kapia kakaku. Xuwe. Tini Kristusupo kuna iyesinuku tairounuku sieni ninipo kuna xiri taiwakuai. 6 Ninie tini nutietiki purori ai niraniranikinari ekiniki tepure nanuwori asinaku saina taku. Pa xuwe. Tinie ipaki nanunaria sini Kristusupo aipu saina apuni purinukuxinari, Xoiteupo nanunanu taiwopure xotikikemu nimaririwa. 7 Pa xati tini xotikikemu nimaririrei saina ta. Tini apu nikau saina tarixe. Xuwe. Tini Kokaipa nukou sainani tinuku. 8 Tini nanuwa+. Kire apu nu aipu saina apure e nu somo purotaie asinaku saina tatia, Kokaipae nu asinaku xe tuwopina.
9 Tini+ saina yayuku teu, tinie rania tinipo aipu saina apimi xosa asinaku kapia kaka. Tinie nini ximikepineri kapia kakaku. Mena xouro purotai Kokaipa paiya nu tinipo Kokaipa nini rania ninipo Kokaipa, nu kireni kapiareini xokupa xuiapu nikau kapia uteirouna.
Yesusure xonikisuwoteneai xuiapue xomatua sie purineri
10 Paina+ muaia yeu kuna ipaki xuweiyepure xine, tini Kokaipa xeika lixikiriai, pa xati tini nupo xokupa kokaipa sokisokire nanunari tini sokisoki tumuwa. 11 Tini+ Xoiteue xokupa xomapu nekei sikirouna nekei nekeiyerinari, sokisoki tumunaria Satanie ximiakina kakirouna xokupa xoreixorei kapia sokau porowakuai. 12 Atinari nanuwa+, sini xuiapu xeika waraxiroukirixe. Xuwe. Sini xokupa tumu teu xouro puroteneai xeika, kokaipa weniniki tuku yaniyani xeika, xokupa sapi sokisoki xeika waraxinuku, ninie ukumupo yause xosa ou yakurouneri. Pa xeika xokupa sokisoki xoxixoxi yaniyani xouro puroteneai xeika rania sini waraxinuku. 13 Pa xati+ tini Xoiteue xokupa xuiapu xoma xakuai nekei tikirouna tinari xoxi yause xosa tini sokisoki tumunari xoma xakuai. Kakinari xoma xuwexatia, tini sokisoki tumunaria purakuai.
14 Tini+ sokisoki tumuwopurexinari paiya suau kuna tinipo kikai sie takerinari, kutu asinaku kapiae marimasa sokisoki sie tototikiro ererari xotorepina, 15 kakinari+ Xoiteupo xuiapu xonikikemu tumaxepurexetaire asinaku kuna uteinari ireinaria, tinipo erieri sie pa kapia erera. 16 Tini+ pa xokupa xomaxakuai sapi tinari, xotikisuwopi kapia rania, kupira masa sie sokisoki tinari paiya, pa apu xoxi Satanie xokupa xepi xori piti xati tini xosa kourouna xukuwakuai. 17 Tini+ Xoiteue xiyeri titiketaire nanunanuwari, pa nanunanue koike kapa kuroreki sie xepina. Kakinari Xoiteupo Supo Youyapu saripripiri nu Xoiteupo kuna takuai. 18 Tini+ sipesi Xoiteupo Supo Youyapu sokisokirei kunikuniwa. Kakinari Xoiteue tianitikepinaure nu kotounari xonuxonu kunikuni kunikuniwa. Tini sipesi sosopa epinari tini panumu kapia wetakuaixe. Tini kakixanari arikaku. Xoiteue nupo xokupa xuiapu tianikepinaure tini sipesi kunikuninari Xoiteu kotowakuai. 19 Kakinari+ ye rania Xoiteu kotounari tianiya. Tini panumu kakinari kunikuniwaria, Xoiteue yeu supiro kuna iyaratia ye ximikepi wetinei asinaku kunapu ximiaropu kuna xiri uteiwopine. 20 Yei mua asinaku kuna uteiwopineure Xoiteu nukoini+ xesayati xoutiai xati, ye pa xotapaure kakauya xosa purine. Ye kuna uteiwopine saina tuku, pa xati tinie Xoiteu xosa kunikuniwari ye sokisoki yatia ximikepi wetinei xuiapu xosa sokisoki kunawopine.
Nini tianikepinaure Polue Xoiteu kotowotai
21 Yei xokupa saina titiaire Tikikusie+ tini xakumetikepina. Tikikusi+ nu sikou xatasikini kutu, nu Kokaipapu asinaku saina apuni kutu. 22 Sinipo puropi purikiriai tini sipawakuaire, yei tini xosa nu xesauti utuna, nu utuna paiya tinipo xotikikemu sokisokiwopina.
23 Xoiteu Emisiki xeika Kokaipa Yesusu Kristusu xeikae tini xatasikimana tikau xotikikemu yorowatia kuruwopina, nue kakatia tini sokisoki xotikisunaria kireu apimi xotikienikakuai. 24 Xokupa apue sikou Kokaipa Yesusu Kristusu xiri xonikiewopi kapia wetepu xuweurouneri paiya, Xoiteue+ nini xosa xouwenikina xousuaxepi kapia kakepina.
+ 6:1 Asin 23.22;Kl 3.20 + 6:2 Mt 15.4 + 6:2 XT 20.12;Tu 5.16 + 6:4 Tu 4.9; 6.7; 6.20-25;Siri 78.4;Asin 19.18; 22.6;Kl 3.21 + 6:5 2 Ko 7.15;Pl 2.12;Ta 2.9-10;1 Pi 2.18 + 6:5 Kl 3.22-25 + 6:8 2 Ko 5.10;Ka 3.28;Kl 3.11 + 6:9 Tu 10.17;Ro 2.11;Kl 3.25; 4.1 + 6:10 1 Ko 16.13;Ep 1.19; 3.16;Kl 1.11 + 6:11 Ro 13.12;2 Ko 6.7; 10.4;Ep 4.14;1 Ts 5.8 + 6:12 Yo 12.31; 14.30;Ro 8.38;1 Ko 15.50;Kl 2.15;1 Pi 5.8-9 + 6:13 2 Ko 10.4;Ep 5.16 + 6:14 Ais 11.5; 59.17;2 Ko 6.7;1 Ts 5.8 + 6:15 Ais 40.9; 52.7;Na 1.15;Ro 10.15 + 6:16 1 Yo 5.4 + 6:17 Ais 49.2; 59.17;1 Ts 5.8;Ip 4.12;XKY 19.15 + 6:18 Mt 26.41;Lu 18.1;Ro 12.12;Kl 4.2;1 Ts 5.17;1 Ti 2.1 + 6:19 YT 4.29;2 Ko 3.12;Kl 4.3-4;2 Ts 3.1 + 6:20 2 Ko 5.20;Pl 1.20;Pm 9-10 + 6:21 YT 20.4;Kl 4.7-8;2 Ti 4.12;Ta 3.12 + 6:21 Kl 4.7-8 + 6:24 1 Pi 1.8