5
Yesusu taiwoteneaie mua oupo sokisoki oroweteneai
1 Xoiteue nukou xuiapu xiyeri tinikepure tumuworetai apu nu Yesusu xati xokupa xuiapue nure xonikisuneria, nini Xoiteupo nonomi puropineri. Xokupa+ apimie Eminiki xonikieuneria, nupo niraumana rania xonikieurouneri. 2 Sini Xoiteu xiri xosikieunuku nupo xokupa kuna tainuku, pa kapiarei sipaunukua sini Xoiteupo nonomi xiri xosikienikinuku xepu. 3 Sini+ Xoiteu xiri xosikieunukua, sini nupo xokupa kuna tairounuku. Pa xati nupo xokupa kunae sini xu sikerixe. 4 Xokupa+ apimie Xoiteupo nono puroteneaia, ninie mua ouropu sokisoki orouneri. Sini Xoiteure xosikisunuku xati, pa kapiarei xomaxinuku mua ouropu sokisoki orourounuku.
Xoiteue nukou Nonoure kuna pitewotai
5 Yue+ mua ouropo sokisoki orourounana? Apue Xoiteupo Nono nu Yesusure xousuna paiya, pa apue orourouna. 6 Yesusu Kristusue+ enero ene isepi kapiaure koto, nupo yawi na nikitoto xosa kusawopina kapiaure kotowoyai. Nue enepu kapia kirenire koyaixe. Xuwe. Nu ene xeika yawi xeikapu kapiaure koyai. Xoiteupo Supo Youya nu suau kunapu xotapa xati, Xoiteupo Supo Youyae Yesusu Kristusupo kapiaure kuna uteirouna. 7 Xeimorei+ purineri nupo kapiaure kunauwoteneai, 8 paiya+ nini Xoiteupo Supo Youya xeika ene xeika yawi xeikae kaketeneai. Nini xeimorei kirenie kuna kireni kunawoteneai.
9 Apue uteirouneri kuna sikoe+ xosikisurounuku. Pana Xoiteue uteiwotai kuna paie, apu nikau kuna xiri oronikina. Pa kuna Xoiteue uteiyetai paiya, nukou Nonoure kunawoyai. 10 Apue+ Xoiteupo Nonoure xousurounae Xoiteue pa kuna uteiwoyai tietai xati, pa kuna nupo xouro purina. Pana apue Xoiteupo kuna xousuwopu xuweunapa, nue Xoiteu nu xoreixoreituaiyeuna, pa amure, Xoiteue nukou Nonopu kapiaure kuna uteiwoyaire xousuwatixe. 11 Pa kapiarei Xoiteue nukou kuna suauxi atarisikina. Xoiteue sipesi sipesi puropu ekisikioma sikeyai xati, pa ekisikiomapu xotapa paiya nukou Nono xosa purina. 12 Apue+ Xoiteupo Nono xeika etokina paiya, nu pa ekeoma tuku. Apue Xoiteupo Nono xeika etokepu xuweuna paiya, nu pa ekeoma xuwe.
Sini sipesi puropu ekisikioma tukuxi sipawopu
13 Tini+ xuiapue Xoiteupo Nonopu wenumurei xotikisurounuku xosa mua kuna xayaune. Tini sipesi sipesi purakuaire ekitikioma tieikiriaire sipawakuai. 14 Sini+ Xoiteu nukoe xouwewotai nanunanu tainuku kire sapire kunikuninuku kotounukua, nue sikou kunikuni iyesirouna. Pa xati sini Xoiteure ximikiroukirixe. Xuwe. Sini nuko nutiemu xonarounuku. 15 Siko sipa, nue sikou xokupa kunikuni iyesirouna. Pa xati nue kire sapi sikepinaure kotounukua, siko sipa pa sapini kutu tepu.
16 Kire+ apue xekoati kire xatau Yesusu taiwotaie xunu erati, pa xunue kakati pa apu xumopu xuweuwopina xatia, pa apu nukoini Xoiteu xosa kunikuniwati, Xoiteue pa xatasiki ekeoma tuwopina. Apue xumopi xuweuwopineri xunu erineri xumopu xuweuwopinerire ye kunaune. Apue xunu erineri xumopineri xunu purinana, tini paire kunikuniwakuai xine ye kunautixe. 17 Xokupa kapia asinaku kutu xuweu paiya xunu. Pana apu xumopu xuweurouneri xunu paiya purina.
18 Siko+ sipa, xokupa apimie Xoiteupo nonomi purineria, ninie xunupo kapia tairouworixe. Xuwe. Apue Xoiteupo nono purotaia Xoiteue ati yakurouna xati, Satanie nu xosa xupo iyarepuwatixe. 19 Siko+ sipa, siko Xoiteupo nonomi purinuku sorena, mua ou xokupa paiya Satanipo sokisoki irue purina.
20 Siko+ sipa, Xoiteupo Nono kourotai xati, sikoe Xoiteuni kutu sipawopure, nue nanunanu sikina. Sini Xoiteuni kutu xeika Nirau Yesusu Kristusu xeika etokinuku. Yesusu Kristusu paiya nu Xoiteuni kutu xati, nue ekisikioma atinuku sipesi sipesi puropu xotapa.
21 Yeu+ nono misiarara xura, tini xokupa xoreixorei xoiteu weinikiterinari xetauroni pura.
+ 5:1 Yo 1.12-13; 15.23;1 Yo 2.22-23; 4.15 + 5:3 Mai 6.8;Mt 11.30;Yo 14.15; 14.21-24;2 Yo 6 + 5:4 Yo 16.33;1 Yo 3.9; 4.4 + 5:5 Ro 8.37;1 Ko 15.57;1 Yo 4.4; 4.15 + 5:6 Yo 1.29; 1.34; 14.17; 16.13; 19.34;1 Ti 3.16;1 Yo 1.7 + 5:7 Yo 1.1; 10.30;XKY 19.13 + 5:8 Yo 15.26 + 5:9 Mt 3.16-17; 17.5;Yo 5.32-37; 8.17-18 + 5:10 Yo 3.33; 5.38;Ro 8.16;Ka 4.6 + 5:12 Yo 3.36; 5.24 + 5:13 Yo 20.31;1 Yo 1.1-2 + 5:14 Yo 14.13; 16.23;1 Yo 3.21-22 + 5:16 Mt 12.31-32;Lu 12.10;Ip 6.4-6;Ye 5.14-15 + 5:18 Yo 17.15;Ye 1.27;1 Pi 1.23;1 Yo 3.9 + 5:19 Ro 8.10; 8.23;Ka 1.4;1 Yo 4.6 + 5:20 Ais 9.6;Mt 25.46;Yo 17.3;1 Ti 3.16;Ip 1.8 + 5:21 1 Ko 10.14